CELEX: 52018PC0486
Language: sk
Date: 2018-06-21
Title: Návrh VYKONÁVACIE ROZHODNUTIE RADY, ktorým sa Maďarsku povoľuje uplatňovať osobitné opatrenie odchyľujúce sa od článku 287 smernice Rady 2006/112/ES o spoločnom systéme dane z pridanej hodnoty

EURÓPSKA KOMISIA
            V Bruseli21. 6. 2018
            COM(2018) 486 final
            2018/0260(NLE)
            Návrh
            VYKONÁVACIE ROZHODNUTIE RADY,
            ktorým sa Maďarsku povoľuje uplatňovať osobitné opatrenie odchyľujúce sa od článku 287 smernice Rady 2006/112/ES o spoločnom systéme dane z pridanej hodnoty
            
               
         
         
            
               DÔVODOVÁ SPRÁVA
            
            
               Podľa článku 395 ods. 1 smernice 2006/112/ES z 28. novembra 2006 o spoločnom systéme dane z pridanej hodnoty
                  1
                (ďalej len „smernica o DPH“) Rada môže jednomyseľne na návrh Komisie oprávniť ktorýkoľvek členský štát, aby zaviedol osobitné opatrenia odchyľujúce sa od ustanovení uvedenej smernice s cieľom zjednodušiť výber DPH alebo zabrániť určitým druhom daňových únikov alebo vyhýbaniu sa daňovým povinnostiam.
            
            
               Maďarsko listom, ktorý Komisia zaevidovala 13. novembra 2017, požiadalo o povolenie zaviesť opatrenie odchyľujúce sa od článku 287 smernice o DPH, ktoré mu umožňuje oslobodiť od DPH zdaniteľné osoby, ktorých ročný obrat nepresahuje 48 000 EUR.
            
            
               V súlade s článkom 395 ods. 2 smernice o DPH Komisia listom zo 6. februára 2018 informovala o žiadosti predloženej Maďarskom ostatné členské štáty. Komisia listom zo 7. februára 2018 oznámila Maďarsku, že má všetky potrebné informácie na posúdenie danej žiadosti.
            
            
               1.KONTEXT NÁVRHU
            
            
               •Dôvody a ciele návrhu
            
            
               V hlave XII kapitole 1 smernice o DPH sa členským štátom umožňuje uplatniť na malé podniky osobitné úpravy vrátane možnosti oslobodiť od dane zdaniteľné osoby, ktorých ročný obrat nepresahuje určitý strop. Toto oslobodenie znamená, že zdaniteľná osoba nemusí účtovať DPH na svoje dodávky, a teda si nemôže odpočítať DPH na vstupoch.
            
            
               Podľa článku 287 bodu 12 smernice o DPH môže Maďarsko oslobodiť od DPH zdaniteľné osoby, ktorých ročný obrat nepresahuje ekvivalent sumy 35 000 EUR v národnej mene pri konverznom kurze platnom v deň jeho pristúpenia. Maďarsko žiada, by sa strop na oslobodenie od dane od 1. januára 2019 zvýšil z 35 000 EUR na 48 000 EUR. 
            
            
               Podľa informácií od Maďarska by sa zvýšením stropu na oslobodenie od dane z 35 000 EUR na 48 000 EUR zvýšil počet malých podnikov, ktoré by mohli mať prospech zo zníženia administratívnej záťaže a nákladov na dodržiavanie predpisov. Keďže by sa tento strop navyše zosúladil s iným stropom, ktorý sa týka dane z príjmu, celkovo zjednodušené daňové úpravy by pre malé podniky znamenali prínos.
            
            
               Vzhľadom na to, že hospodársky rast viedol k trvalému rastu príjmov, by podľa Maďarska zvýšenie osobného stropu na oslobodenie od dane mohlo byť opodstatnené. 
            
            
               Zdaniteľné osoby, ktorých obrat nepresahuje daný strop, budú mať stále možnosť zaregistrovať sa na účely DPH.
            
            
               Keďže je Maďarsko oprávnené oslobodiť od DPH zdaniteľné osoby, ktorých ročný obrat nepresahuje strop 35 000 EUR, a vzhľadom na to, že prehodnotilo situáciu, vyšší strop sa javí ako prijateľný. Navrhuje sa preto, aby sa Maďarsku povolilo zvýšiť strop na oslobodenie od dane pre MSP z 35 000 EUR na 48 000 EUR do 31. decembra 2021 alebo do dňa, od ktorého majú členské štáty uplatňovať vnútroštátne ustanovenia, ktoré musia prijať v prípade, že sa prijme smernica o zmene článkov 281 až 294 smernice 2006/112/ES, ktorými sa riadi osobitná úprava pre malé podniky.
            
            
               •Súlad s existujúcimi ustanoveniami v tejto oblasti politiky
            
            
               Podobné výnimky sa udelili aj iným členským štátom. Luxembursku
                  2
                bol udelený strop 30 000 EUR, Poľsku
                  3
                a Estónsku
                  4
                bol udelený strop 40 000 EUR, Taliansku
                  5
                strop 65 000 EUR, Chorvátsku
                  6
                strop 45 000 EUR, Lotyšsku
                  7
                strop 40 000 EUR a Rumunsku
                  8
                strop 88 500 EUR. 
            
            
               Výnimky zo smernice o DPH by mali byť vždy časovo obmedzené, aby sa dali posúdiť ich účinky. Okrem toho ustanovenia článkov 281 až 294 smernice o DPH, ktoré sa týkajú osobitnej úpravy pre malé podniky, sú v súčasnosti predmetom preskúmania. Ako bolo oznámené v akčnom pláne v oblasti DPH
                  9
                a pracovnom programe Komisie na rok 2017
                  10
               , Komisia nedávno predložila návrhy týkajúce sa úpravy MSP
                  11
               .
            
            
               Navrhuje sa preto, aby sa udelilo odchyľujúce sa opatrenie a strop sa zvýšil do 31. decembra 2021 alebo do dňa, od ktorého majú členské štáty uplatňovať vnútroštátne ustanovenia, ktoré musia prijať v prípade, že sa prijme smernica o zmene článkov 281 až 294 smernice 2006/112/ES. 
            
            
               •Súlad s ostatnými politikami Únie
            
            
               Toto opatrenie je v súlade s cieľmi Únie pre malé podniky stanovenými v oznámení Komisie „Najskôr myslieť v malom“ – iniciatíva „Small Business Act“ pre Európu
                  12
               , v ktorom sa členské štáty vyzývajú, aby v návrhoch právnych predpisov zohľadňovali osobitné charakteristické črty MSP a zjednodušili tak existujúce regulačné prostredie.
            
            
               2.PRÁVNY ZÁKLAD, SUBSIDIARITA A PROPORCIONALITA
            
         
         
            
               •Právny základ
            
            
               Článok 395 smernice o DPH. 
            
            
               •Subsidiarita (v prípade inej ako výlučnej právomoci) 
            
            
               
                  Vzhľadom na ustanovenie smernice o DPH, z ktorého návrh vychádza, sa zásada subsidiarity neuplatňuje.
               
            
            
               •Proporcionalita
            
            
               
                  Toto rozhodnutie sa týka povolenia udeleného členskému štátu na základe jeho vlastnej žiadosti a nezakladá sa ním žiadna povinnosť.
               
            
            
               Vzhľadom na obmedzený rozsah pôsobnosti výnimky je osobitné opatrenie úmerné sledovanému cieľu, a to dosiahnuť zjednodušenie pre ďalšie malé zdaniteľné osoby a pre daňovú správu.
            
            
               •Výber nástroja
            
            
               Navrhovaný nástroj: vykonávacie rozhodnutie Rady.
            
            
               Podľa článku 395 smernice Rady 2006/112/ES je výnimka zo spoločných pravidiel o DPH možná iba na základe povolenia Rady konajúcej jednomyseľne na návrh Komisie. Vykonávacie rozhodnutie Rady je najvhodnejším nástrojom, keďže môže byť určené jednému členskému štátu.
            
            
               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU
            
            
               •Konzultácie so zainteresovanými stranami
            
            
               Tento návrh vychádza zo žiadosti predloženej Maďarskom a týka sa iba tohto členského štátu.
            
            
               •Získavanie a využívanie expertízy
            
            
               Externá expertíza nebola potrebná.
            
            
               •Posúdenie vplyvu
            
            
               
                  Návrhom vykonávacieho rozhodnutia Rady sa Maďarsku povoľuje, aby od 1. januára 2019 oslobodilo od DPH zdaniteľné osoby, ktorých ročný obrat nepresahuje sumu 48 000 EUR. Osoby, ktorých zdaniteľný obrat nepresahuje daný strop, sa nemusia zaregistrovať na účely DPH, a tak sa v dôsledku opatrenia zníži ich administratívna záťaž, keďže nebudú musieť viesť záznamy o DPH ani podávať daňové priznania k DPH. 
               
            
            
               Strop 48 000 EUR nebude mať podľa Maďarska žiadny významný vplyv na výber príjmov z DPH. Účinok by to malo na približne 32 000 zdaniteľných osôb, ktoré predstavujú 10 % všetkých zdaniteľných osôb. Ak by zvýšený strop využili všetky oprávnené osoby, malo by to za následok zanedbateľné zníženie príjmov z DPH o 0,52 – 0,65 %.
            
            
               4.VPLYV NA ROZPOČET
            
            
               Návrh nemá vplyv na rozpočet EÚ, pretože Maďarsko vypočíta kompenzáciu v súlade s článkom 6 nariadenia Rady (EHS, EURATOM) č. 1553/89.
            
         
         
            
               5.ĎALŠIE PRVKY
            
            
               Návrh obsahuje doložku o ukončení platnosti.
            
            
               2018/0260 (NLE)
            
            
               Návrh
            
            
               VYKONÁVACIE ROZHODNUTIE RADY,
            
            
               ktorým sa Maďarsku povoľuje uplatňovať osobitné opatrenie odchyľujúce sa od článku 287 smernice Rady 2006/112/ES o spoločnom systéme dane z pridanej hodnoty
            
            
               RADA EURÓPSKEJ ÚNIE,
            
            
               so zreteľom na Zmluvu o fungovaní Európskej únie, 
            
            
               so zreteľom na smernicu Rady 2006/112/ES z 28. novembra 2006 o spoločnom systéme dane z pridanej hodnoty
                  13
               , a najmä na jej článok 395 ods. 1 prvý pododsek,
            
            
               so zreteľom na návrh Európskej komisie,
            
            
               keďže:
            
            
               (1)Podľa článku 287 bodu 12 smernice 2006/112/ES môže Maďarsko oslobodiť od dane z pridanej hodnoty („DPH“) zdaniteľné osoby, ktorých ročný obrat nie je vyšší ako ekvivalent sumy 35 000 EUR v národnej mene pri konverznom kurze platnom v deň jeho pristúpenia.
            
            
               (2)Maďarsko listom, ktorý Komisia zaevidovala 13. novembra 2017, požiadalo o povolenie zaviesť osobitné opatrenie odchyľujúce sa od bodu 12 článku 287 smernice 2006/112/ES s cieľom zvýšiť strop na oslobodenie od dane na 48 000 EUR. Na základe uvedeného osobitného opatrenia by tieto zdaniteľné osoby boli oslobodené od určitých alebo všetkých povinností súvisiacich s DPH uvedených v kapitolách 2 až 6 hlavy XI smernice 2006/112/ES.
            
            
               (3)Vyšší strop pre osobitnú úpravu pre malé podniky stanovenú v článkoch 281 až 294 smernice 2006/112/ES je zjednodušujúcim opatrením, pretože sa ním môžu výrazne obmedziť povinnosti malých podnikov súvisiace s DPH.
            
            
               (4)V súlade s článkom 395 ods. 2 smernice 2006/112/ES Komisia informovala o žiadosti Maďarska ostatné členské štáty listom zo 6. februára 2018. Komisia listom zo 7. februára 2018 oznámila Maďarsku, že má všetky potrebné informácie na posúdenie danej žiadosti.
            
            
               (5)Požadovaná výnimka je v súlade s politickými cieľmi oznámenia Komisie „Najskôr myslieť v malom“ – iniciatíva „Small Business Act“ pre Európu z 25. júna 2008
                  14
               .
            
            
               (6)Keďže Maďarsko očakáva, že zvýšenie stropu bude mať za následok obmedzenie povinností spojených s DPH, a teda zníženie administratívneho zaťaženia a nákladov na dodržiavanie predpisov pre malé podniky, malo by sa mu povoliť, aby počas obmedzeného obdobia uplatňovalo dané osobitné opatrenie. Osobitná úprava pre malé podniky je nepovinná, takže zdaniteľné osoby by sa stále mohli rozhodnúť pre všeobecnú úpravu DPH. 
            
            
               (7)Keďže články 281 až 294 smernice 2006/112/ES, ktorými sa riadi osobitná úprava pre malé podniky, sú predmetom preskúmania, je možné, že smernica, ktorou sa uvedené články menia, nadobudne účinnosť a stanoví sa dátum, od ktorého členské štáty budú musieť uplatňovať vnútroštátne ustanovenia pred koncom platnosti odchýlky, teda pred 31. decembrom 2021. Ak k tomu dôjde, toto rozhodnutie by sa malo prestať uplatňovať.
            
            
               (8)Na základe informácií od Maďarska bude mať zvýšenie stropu len zanedbateľný vplyv na celkovú sumu daňových príjmov Maďarska vybraných na stupni konečnej spotreby.
            
            
               (9)Výnimka nemá žiadny vplyv na vlastné zdroje Únie pochádzajúce z dane z pridanej hodnoty, pretože Maďarsko vypočíta kompenzáciu v súlade s článkom 6 nariadenia Rady (EHS, EURATOM) č. 1553/89
                  15
               ,
            
         
         
            
               PRIJALA TOTO ROZHODNUTIE: 
            
            
               Článok 1
            
            
               Odchylne od článku 287 bodu 12 smernice 2006/112/ES sa Maďarsku povoľuje oslobodiť od DPH zdaniteľné osoby, ktorých ročný obrat nie je vyšší ako ekvivalent sumy 48 000 EUR v národnej mene pri konverznom kurze platnom v deň jeho pristúpenia. 
            
            
               Článok 2
            
            
               Toto rozhodnutie sa uplatňuje od 1. januára 2019 do skoršieho z týchto dvoch dátumov:
            
            
               a)
                     31. december 2021;
            
            
               b)
                     deň, od ktorého majú členské štáty uplatňovať vnútroštátne ustanovenia, ktoré musia prijať v prípade, že sa prijme smernica o zmene článkov 281 až 294 smernice 2006/112/ES, ktorými sa riadi osobitná úprava pre malé podniky.
            
            
               Článok 3
            
            
               Toto rozhodnutie je určené Maďarsku. 
            
            
               V Bruseli
            
            
               
                     Za Radu
               
               
                     predseda
               
            
         
         
            
                  
                     (1)
                  
                        Ú. v. EÚ L 347, 11.12.2006, s. 1.
               
               
                  
                     (2)
                  
                        Vykonávacie rozhodnutie Rady (EÚ) 2017/319 z 21. februára 2017, ktorým sa mení vykonávacie rozhodnutie 2013/677/EÚ, ktorým sa Luxembursku povoľuje zaviesť osobitné opatrenie odchyľujúce sa od článku 285 smernice 2006/112/ES o spoločnom systéme dane z pridanej hodnoty (Ú. v. EÚ L 47, 24.2.2017, s. 7).
               
               
                  
                     (3)
                  
                        Vykonávacie rozhodnutie Rady (EÚ) 2016/2090 z 21. novembra 2016, ktorým sa mení rozhodnutie 2009/790/ES, ktorým sa Poľskej republike povoľuje uplatňovať opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 324, 30.11.2016, s. 7).
               
               
                  
                     (4)
                  
                        Vykonávacie rozhodnutie Rady (EÚ) 2017/563 z 21. marca 2017, ktorým sa Estónskej republike povoľuje uplatňovať osobitné opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 80, 25.3.2017, s. 33).
               
               
                  
                     (5)
                  
                        Vykonávacie rozhodnutie Rady (EÚ) 2016/1988 z 8. novembra 2016, ktorým sa mení vykonávacie rozhodnutie 2013/678/EÚ, ktorým sa Talianskej republike povoľuje naďalej uplatňovať osobitné opatrenie odchyľujúce sa od článku 285 smernice 2006/112/ES o spoločnom systéme dane z pridanej hodnoty (Ú. v. EÚ L 306, 15.11.2016, s. 11).
               
               
                  
                     (6)
                  
                        Vykonávacie rozhodnutie Rady (EÚ) 2017/1768 z 25. septembra 2017, ktorým sa Chorvátskej republike povoľuje zaviesť osobitné opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 250, 28.9.2017, s. 71).
               
               
                  
                     (7)
                  
                        Vykonávacie rozhodnutie Rady (EÚ) 2017/2408 z 18. decembra 2017, ktorým sa Lotyšskej republike povoľuje uplatňovať osobitné opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty 
                     (Ú. v. EÚ L 342, 21.12.2017, s. 8).
               
               
                  
                     (8)
                  
                        Vykonávacie rozhodnutie Rady (EÚ) 2017/1855 z 10. októbra 2017, ktorým sa Rumunsku povoľuje uplatňovať osobitné opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 265, 14.10.2017, s. 19).
               
               
                  
                     (9)
                  
                        Oznámenie Komisie Európskemu parlamentu, Rade a Hospodárskemu a sociálnemu výboru o akčnom pláne v oblasti DPH „K jednotnému priestoru EÚ v oblasti DPH – čas rozhodnúť sa“, Brusel 7. 4. 2016, COM(2016) 148 final.
               
               
                  
                     (10)
                  
                        Pracovný program Komisie na rok 2017 – Vytvorenie Európy, ktorá chráni, posilňuje a obraňuje, Štrasburg, 25. 10. 2016, COM(2016) 710 final.
               
               
                  
                     (11)
                  
                        Návrh smernice Rady, ktorou sa mení smernica 2006/112/ES o spoločnom systéme dane z pridanej hodnoty, pokiaľ ide o osobitnú úpravu pre malé podniky, 18. 1. 2018, COM(2018) 21 final.
               
               
                  
                     (12)
                  
                        KOM(2008) 394 z 25. júna 2008.
               
               
                  
                     (13)
                  
                        Ú. v. EÚ L 347, 11.12.2006, s. 1.
               
               
                  
                     (14)
                  
                        Oznámenie Komisie Európskemu parlamentu, Rade, Európskemu hospodárskemu a sociálnemu výboru a Výboru regiónov „Najskôr myslieť v malom“ Iniciatíva „Small Business Act“ pre Európu, Brusel 25. 6. 2008, KOM(2008) 394 v konečnom znení.
               
               
                  
                     (15)
                  
                        Nariadenie Rady (EHS, Euratom) č. 1553/89 z 29. mája 1989 o konečných jednotných dohodách o vyberaní vlastných zdrojov pochádzajúcich z dane z pridanej hodnoty (Ú. v. ES L 155, 7.6.1989, s. 9).